Ole Vagn Christensen (S), 2010-01-12:
Det er vi fuldstændig klar over.
Den verden, som vi ser foran os, bliver stadig mere global, og varerne produceres der, hvor de rette kompetencer er til rådighed, hvor infrastrukturen er i orden, hvor omstilling og innovation kan ske hurtigt, hvor produktion af viden understøtter måden at producere på, og hvor omkostningerne passer til den pris, man kan opnå for produkterne.
Gamle traditioner står for fald, ikke mindst efter pres fra de nye økonomier i dele af verden, som vi hidtil har anset som markeder for eller i værste fald som leverandør af mindre betydende varer.
I den situation har vi fra Socialdemokraternes side konsekvent valgt at understøtte udviklingen af et dansk erhvervsliv, der skaber rammebetingelserne for, at man kan placere sig øverst i værdikæden, når det gælder produktion, design, markedsføring og logistik, der passer til de nye vilkår.
Socialdemokraterne har sammen med andre partier udvist vilje til at finde midler til, at vi samfundsmæssigt kan understøtte omstillingen til en stadig mere global økonomi.
Vi tog et ansvar, da der skulle findes penge til globaliseringspuljen, selv om vi skulle røre ved højt prioriterede velfærdselementer – det vil jeg godt bede om at man husker på, når man diskuterer disse ting i øjeblikket.
Når man udviser vilje og mod til det sure, til at finde finansiering, ligger det i Folketingets traditioner, at man også er med til at pege på, hvordan midlerne skal bruges, altså at man har reel indflydelse.
Vi skal i dag tage stilling til den første del af den lovgivning, der er resultatet af nogle intense og i perioder dramatiske forhandlinger om udmøntningen af midler fra globaliseringspuljen.
Efter Socialdemokraternes opfattelse er globaliseringsmidler noget, der skal lægges oven i det, vi i øvrigt gør og skal gøre for at udvikle vækst og velfærd i Danmark, og derfor er der brug for noget for Det Skæve Danmark.
Regeringen såede mistanke om – og her vil jeg godt bede Venstre om at lytte efter – at pengene skulle bruges til at lappe hullerne efter besparelser, man havde gennemført som en del af regeringens almindelige politik.
Heldigvis vandt hensynet til fremtiden over den daglige femørespolitik, og vi kan i dag tage stilling til et lovforslag, der sikrer, at vi afsætter 0,75 mia. kr. til at sikre global omstilling gennem grøn vækst på erhvervsministerens ressortområde.
Fra socialdemokratisk side synes vi, at der ligger et brugbart redskab til at give erhvervs- og forskningsmiljøer incitament til at gå i gang med markedsmodne produkter og produktioner, der kan fremme det hensyn.
Pengene skal udmøntes via en bestyrelse, som i et tæt sammenspil med ministeriet og forligspartierne skal vælge de mest perspektivrige initiativer.
Det bliver spændende at se, hvad der ligger i de mest spændende og perspektivrige initiativer i forhold til det, som Venstre fremførte før.
Nu er denne pulje kun et af de initiativer, der er indbygget i aftalen, og vi glæder os til, at der udmøntes aftaler om forskning og uddannelse, der jo er helt centrale samfundsinvesteringer, der skal sikre mulighed for fornyelse for danske virksomheder og derigennem skabe nye job, som vi har så hårdt brug for sammen med den indtjening, de giver til det danske samfund.
Socialdemokraterne støtter oprettelsen af fonden til grøn omstilling og erhvervsfornyelse og etablering af en bestyrelse og organisation til udmøntning af de 0,75 mia. kr. til formålet.
Og vi skal nok vide at ånde regeringen i nakken, så det går hurtigt, og så kommer til at være til gavn for Danmark.